作者:馬致遠
標題:南呂・四塊玉嘆世
內容:兩鬢皤，中年過，圖甚區區苦張羅？人間寵辱都參破。種春風二頃田，遠紅塵千丈波，倒大來閒快活。子孝順，妻賢惠，使碎心機為他誰？到頭來難免無常日。爭名利，奪富貴，都是痴。帶野花，攜村酒，煩惱如何到心頭。誰能躍馬常食肉？二頃田，一具牛，飽後休。佐國心，拿雲手，命裡無時莫剛求。隨時過遣休生受。幾葉綿，一片綢，暖後休。帶月行，披星走，孤館寒食故鄉秋。妻兒胖了咱消瘦。枕上憂，馬上愁，死後休。白玉堆，黃金垛，一日無常果如何？良辰媚景休空過。琉璃鍾琥珀濃，細腰舞皓齒歌，倒大來閒快活。風內燈，石中火，從結靈胎便南柯，福田休種兒孫禍。結三生清淨緣，住一區安樂窩，倒大來閒快活。月滿輪，花成朵，信馬攜僕到鳴珂，選一間巖嵌房兒坐。淺斟著金曲卮，低謳著白雪歌，倒大來閒快活。甑有塵，門無鎖，人海從教鬥張羅。共詩朋閒訪相酬和，盡場兒吃悶酒，即席間發淡科，倒大來閒快活。